O directoare de sucursală BRD, fără nici un fel de experienţă în domeniu, care a schimbat deja 4 partide politice, la doar 33 de ani, a fost numită de Parlament la conducerea Autorităţii de Supraveghere Financiară (ASF), doar pentru că i-a căzut cu tronc preşedintelui Senatului, Călin Popescu Tăriceanu, scrie Replica de Constanța.

Gabriela Boca este membră ALDE Iaşi, după ce, în 2012, a candidat la Primăria Iaşi din partea PC, iar în 2008 pe listele PNG-ului lui Gigi Becali, în care ajunsese după ce a trecut şi pe la PNL. Din 2006, Gabriela Boca este şefa unei agenţii din Iaşi a BRD, anterior lucrând pentru o firmă de publicitate. Prima funcţie la stat a primit-o în iunie 2014, când a fost pusă în Consiliul de Administraţie de la IOR (Întreprinderea Optică Română) SA Bucureşti, în care acţionar majoritar este Ministerul Economiei.

Ulterior, în octombrie 2014, din nou fără absolut nici un fel de experienţă în domeniu, este numită administrator special la Nitramonia SA Făgăraş, firma aflată în insolvenţă a miliardarului Ioan Niculae, în prezent scriitorul a 5 cărţi după gratii. De acum, Gabriela Boca se va implica şi în conducerea ASF, cu un salariu de 6.700 de euro net pe lună, pentru următorii 3 ani.